Elfen Lied

Το ***Elfen Lied*** (ιαπωνικά: エルフェンリート, Χέπμπορν: *Erufen Rīto*) είναι σειρά manga του σχεδιαστή και συγγραφέα Λιν Οκαμότο. Ξεκίνησε να δημοσιεύεται στο εβδομαδιαίο περιοδικό *Young Jump* της εκδότριας εταιρίας Shueisha από τον Ιούνιο του 2002 έως τον Αύγουστο του 2005. Αποτελείται από 107 κεφάλαια τα οποία εμπεριέχονται σε 12 αυτοτελείς τόμους τάνκοουμπον.

Η σειρά περιστρέφεται γύρω από το είδος των diclonius, ενός μεταλλαγμένου ανθρώπινου είδους, και μελετά την αλληλεπίδραση του με τους ανθρώπους. Επικεντρώνεται στη ζωή μιας έφηβης κοπέλας diclonius, της Kaede, και στα αποτελέσματα που είχε η ρατσιστική συμπεριφορά των ανθρώπων απέναντι της κατά τα παιδικά της χρόνια, η οποία της δημιούργησε ψυχολογικά προβλήματα και την ώθησε σταδιακά στο να μισήσει το ανθρώπινο είδος αναζητώντας συνεχώς την εκδίκηση. Η σειρά καταπιάνεται με διάφορα ανθρωπιστικά φαινόμενα όπως η κοινωνική αποξένωση, η προκατάληψη, η παρενόχληση/κακοποίηση ανήλικων παιδιών, η κρίση ταυτότητας, η ζήλια, η εκδίκηση και η μετάνοια, προσπαθώντας μέσα από αυτά να τονίσει την αξία της ανθρωπιάς. Είναι γνωστή για τις έντονες σκηνές βίας και αίματος που περιέχει, τη γυμνότητα των θηλυκών χαρακτήρων καθώς και για τη συναισθηματική αλλαγή των χαρακτήρων κατά την εξέλιξη της ιστορίας.

Το στούντιο Arms παρήγαγε συνολικά 13 τηλεοπτικά επεισόδια για το ομώνυμο anime και ένα επεισόδιο OVA, βασισμένα στην ιστορία του manga, τα οποία προβλήθηκαν για πρώτη φορά από την εταιρία AT-X από τον Ιούλιο έως τον Οκτώβριο του 2004. Το anime καλύπτει περίπου τη μισή ιστορία του manga. Οι δύο σειρές παρουσιάζουν αρκετές και σημαντικές διαφορές, ειδικά στο τέλος τους. Αυτό οφείλεται στο γεγονός ότι η παραγωγή των επεισοδίων ξεκίνησε πριν προλάβει να ολοκληρωθεί η ιστορία του manga, όπως επίσης και στο ότι το πλήθος των επεισοδίων που αποφασίστηκε να κατασκευαστούν δεν επαρκούσε για την ικανοποιητική παρουσίαση όλης της ιστορίας.

Ο τίτλος της σειράς είναι Γερμανικός και σημαίνει *Τραγούδι των Ξωτικών*. Προέρχεται από το τραγούδι *[[Elfenlied]]* του Αυστριακού συνθέτη Ούγκο Βολφ, το οποίο στηρίζεται στο ομώνυμο ποίημα του Γερμανού ποιητή Έντουαρντ Μέρικε. Το τραγούδι αυτό ενέπνευσε τον Λιν Οκαμότο, ο οποίος μάλιστα το χρησιμοποιεί στη σειρά manga.

## Πλοκή
Η σειρά εκτυλίσσεται στην Ιαπωνία, στην πόλη Kamakura, και περιστρέφεται γύρω από τη σχέση και την αλληλεπίδραση μεταξύ diclonius και ανθρώπων. Η πρωταγωνίστρια της ιστορία, Kaede, είναι ένα κορίτσι diclonius που μεγάλωσε σε ένα ορφανοτροφείο στο οποίο τα υπόλοιπα παιδιά την πείραζαν λόγω των κεράτων στο κεφάλι της. Φορτισμένη από τα συνεχή κακεντρεχή σχόλια και τη παρασιτική συμπεριφορά των συμμαθητών της -και με αφορμή ένα σημαδιακό γεγονός- μια δεύτερη πτυχή του ψυχισμού της εμφανίζεται να βγαίνει στην επιφάνεια, η Lucy. Μην αντέχοντας άλλο αυτήν την κατάσταση, καταλήγει να δολοφονεί όλα τα παιδιά του ορφανοτροφείου. Είναι αποφασισμένη να μην εμπιστευτεί ξανά κανέναν όταν τυχαία συναντάει τον Kohta, ένα αγόρι που της φέρεται ευγενικά, την αποδέχεται και δεν την κατακρίνει για την εμφάνιση της. Η φιλία αυτή, αν και σύντομη, θα σημαδέψει τη ζωή τους για πάντα. Η Kaede ερωτεύεται τον Kohta και σταδιακά αρχίζει να αφήνει πίσω της την αρνητικότητα που της είχε δημιουργήσει η ζωή στο ορφανοτροφείο. Με τη συντροφιά του, καταφέρνει και αντιστέκεται στη φωνή που ακούει μέσα στο μυαλό της, η οποία προσπαθεί να την πείσει πως όλοι οι άνθρωποι είναι εχθροί της. Ομολογεί πως δεν της αρέσει να σκοτώνει και ζητάει από το σαστισμένο Kohta, που δεν γνωρίζει το σκοτεινό παρελθόν της, να την σκοτώσει στην περίπτωση που εκείνη ξαναρχίσει να δολοφονεί ανθρώπους. Όλα αλλάζουν όταν η Kaede βλέπει την ξαδέρφη του Kohta, τη Yuka, να τον αγκαλιάζει κατά τη διάρκεια κάποιας τοπικής εορτής. Αυτό την κάνει να ζηλέψει και να νιώσει για άλλη μια φορά προδομένη, επιτρέποντας στα ένστικτα της να αναλάβουν τον έλεγχο. Εμφανίζεται σαν υπνωτισμένη να δολοφονεί όποιον άνθρωπο βρεθεί στο δρόμο της με αποκορύφωμα τη δολοφονία της μικρής αδερφής και του πατέρα του ίδιου του Kohta. Αυτό το γεγονός προκαλεί τέτοιο σοκ στο αγόρι που του δημιουργεί ένα εκτεταμένο κενό μνήμης γι' αυτή την περίοδο της ζωής του. Περίπου οχτώ χρόνια μετά, η σειρά ξεκινάει με την Kaede/Lucy να προσπαθεί να δραπετεύσει από το "Εθνικό Ινστιτούτο Ερευνών της Ανθρώπινης Εξέλιξης" (Ε.Ι.Ε.), δηλαδή από ένα εργαστήριο-φυλακή το οποίο βρίσκεται σε ένα νησί δίπλα στις ακτές της πόλης Kamakura και στο οποίο άνθρωποι επιστήμονες τελούν πειράματα σε diclonius. Μετά από πολλές σκληρές σκηνές βίας καταφέρνει να δραπετεύσει από τις εγκαταστάσεις και να βγει στην ακτή αλλά ενώ είναι έτοιμη να διαφύγει τραυματίζεται από πυρά στο κεφάλι, χάνει τις αισθήσεις της και πέφτει στη θάλασσα. Το επόμενο πρωί δύο ντόπιοι, ο Kohta και η Yuka, την βρίσκουν στην παραλία ενώ επιστρέφουν από το πανεπιστήμιο. Ο τραυματισμός της έχει προκαλέσει αμνησία η οποία πυροδοτεί μια τρίτη πτυχή του εαυτού της να βγει στην επιφάνεια. Αυτή η προσωπικότητα παρουσιάζει προνηπιακή συμπεριφορά, χαρακτηριστικά της οποίας είναι η ανικανότητα στο λόγο όπως επίσης και στην ικανοποίηση ακόμα και των πιο στοιχειωδών φυσικών αναγκών. Βλέποντας την να τα έχει χαμένα, τα δύο παιδιά αποφασίζουν να την φιλοξενήσουν στο σπίτι του Kohta. Η μόνη λέξη που μπορεί να προφέρει είναι "Nyu" και για αυτό το λόγο καθιερώνεται να την φωνάζουν έτσι. Την ίδια ώρα οι επιστήμονες του εργαστηρίου δραστηριοποιούνται για να την εντοπίσουν. Ο Kohta και η Yuka καταλαβαίνουν πως η Nyu καταζητείται και αποφασίζουν να την προστατέψουν όσο καλύτερα μπορούν.

## Χαρακτήρες

### Πρωταγωνιστές
***Kaede** (松楓, Kaede). Φωνή ηθοποιού: Sanae Kobayashi
Είναι η αυθεντική προσωπικότητα της πρωταγωνίστριας της σειρά και είναι ένα κορίτσι diclonius. Στην ιστορία του manga εμφανίζεται να αναπτύσσει δύο ακόμα προσωπικότητες, τη Lucy και τη Nyu. Στο anime όμως η αυθεντική προσωπικότητα ταυτίζεται με τη Lucy και η μόνη διχασμένη προσωπικότητα της είναι η Nyu. Η Kaede είναι ένα απόμακρο παιδί με κατάθλιψη που μεγάλωσε στο ορφανοτροφείο. Απομονώνεται από τα υπόλοιπα παιδιά λόγω των κεράτων της. Επειδή εικάζεται πως οι γονείς της την παράτησαν, οι δάσκαλοι του ορφανοτροφείου την σχολιάζουν μεταξύ τους και προσπαθούν όσο μπορούν να την αποφεύγουν. Αν και δεν καταλαβαίνει γιατί η ζωή της είναι τόσο άσχημη, επιδεικνύει εξαιρετική αντίληψη κατανοώντας πως τα παιδιά που την πειράζουν το κάνουν επειδή είναι και εκείνα εξίσου δυστυχισμένα με εκείνη. Στις φιλίες της εμφανίζεται εύπιστη, γλυκιά, ευγενική και ντροπαλή.

***Lucy** (ルーシー, Rūshī). Φωνή ηθοποιού: Ίδια με την Kaede
Εμφανίζεται να είναι η δεύτερη προσωπικότητα της Kaede. Προτάσσονται ισχυρές ενδείξεις πως αυτή η προσωπικότητα προέρχεται από το συνδυασμό της αυθεντικής προσωπικότητας και της έμφυτης φονικής προσωπικότητας που οφείλεται στα γονίδια των diclonius. Το όνομα Lucy είναι το ψευδώνυμο που της δίνουν στο ερευνητικό κέντρο της Kamakura και κανείς άλλος δεν την αποκαλεί έτσι. Σταδιακά, η προσωπικότητα της Lucy υπερισχύει της Kaede και ξεκινάει μια περίοδος όπου η Lucy σκοτώνει απροκάλυπτα ανθρώπους ενώ ταυτόχρονα μεταδίδει τον ιό με τα vectors της. Αυτή η προσωπικότητα είναι σαδιστική, απροσάρμοστη, ψυχοπαθής και αιμοδιψής. Ο μόνος άνθρωπος που δεν μπορεί να σκοτώσει είναι ο Kohta, ο παιδικός της φίλος, επειδή η Kaede είναι ερωτευμένη μαζί του. Στο anime δεν τονίζεται τόσο ο πιθανός διαχωρισμός μεταξύ της προσωπικότητας της Kaede και της Lucy, όπως στο manga.

***Nyu** (にゅう, Nyū). Φωνή ηθοποιού: Ίδια με την Kaede
Είναι η διχασμένη προσωπικότητα της Kaede. Δημιουργήθηκε όταν μία σφαίρα όπλου μεγάλου διαμετρήματος την τραυμάτισε στο κεφάλι ενώ προσπαθούσε να δραπετεύσει από το Ε.Ι.Ε. όπου ήταν αιχμάλωτη. Η σφαίρα δεν κατάφερε να την σκοτώσει διότι η ορμή της μειώθηκε δραματικά από το κράνος που φορούσε και από την αντίσταση που προέβαλε με τα vectors της. Η Nyu έχει συμπεριφορά νηπίου χωρίς γλωσσικές ικανότητες. Δεν έχει συνείδηση των vectors της και με την αθώα συμπεριφορά της αποτελεί τον ακριβώς αντίθετο χαρακτήρα από τη προσωπικότητα της Lucy.

***Kohta** (コウタ, Kōta). Φωνή ηθοποιού: Chihiro Suzuki
Είναι παιδικός φίλος της Kaede. Λόγω μιας παρεξήγησης η Kaede/Lucy σκοτώνει τον πατέρα και τη μικρή του αδερφή, την Kanae, μπροστά στα μάτια του. Αυτή η εμπειρία του προξένησε ένα πολύ ισχυρό ψυχολογικό σοκ που του δημιούργησε ένα μεγάλο κενό μνήμης σχετικά με εκείνη την περίοδο. Έτσι, πιστεύει ότι ο πατέρας του σκοτώθηκε σε τροχαίο δυστύχημα και η αδερφή του από κάποια αρρώστια. Ακόμα και η ανάμνηση της Kaede είναι ανύπαρκτη για εκείνον. Αυτός είναι και ο λόγος που δεν μπορεί να την αναγνωρίσει όταν τη συναντάει στην παραλία μετά από περίπου οχτώ χρόνια. Σε ένα κομβικό σημείο της ιστορίας οι αναμνήσεις εκείνης της περιόδου επανέρχονται. Παρά τη ζημιά που του έχει προκαλέσει, δηλώνει και εκείνος ερωτευμένος με την Kaede. Η σχέση τους όμως μετά από αυτό το σημείο ακολουθεί εντελώς διαφορετική πορεία μεταξύ anime και manga.

***Yuka** (ユカ). Φωνή ηθοποιού: Mamiko Noto
Είναι ξαδέρφη και συμφοιτήτρια του Kohta στο πανεπιστήμιο. Η τελευταία φορά που τον συνάντησε ήταν πριν οχτώ χρόνια, όταν την είχε επισκεφτεί μαζί με την οικογένεια του. Επειδή ήταν ερωτευμένη μαζί του, του είχε ζητήσει να μην την ξεχάσει. Εκείνος της είχε υποσχεθεί πως θα ερχόταν να την επισκεφθεί ξανά του χρόνου, πράγμα όμως που δεν έγινε με αποτέλεσμα να την πληγώσει. Είναι ερωτευμένη με τον Kohta και ζηλεύει όταν εκείνος ασχολείται με άλλα κορίτσια, όπως τη Nyu.

***Nana** (ナナ). Φωνή ηθοποιού: Yuki Matsuoka
Είναι επίσης ένα diclonius, γνωστή και ως νούμερο 7 στο Ε.Ι.Ε. Δεν παρουσιάζει βίαιη συμπεριφορά, γεγονός που την καθιστά ξεχωριστή ως diclonius. Λόγω αυτής της διαφοράς πέρασε όλη τη ζωή της στο ερευνητικό κέντρο ως πειραματόζωο. Ο διευθυντής ερευνών Kurama της φέρεται σαν πατέρας της. Αυτό είναι το μόνο πράγμα που της δίνει το θάρρος να αντέχει την φρικτή καθημερινότητα στο εργαστήριο. Είναι το πρώτο diclonius που διατάσσεται να εντοπίσει τη Lucy μετά από την απόδραση της, αποστολή την οποία πετυχαίνει. Παρασύρεται όμως και αποφασίζει να την αντιμετωπίσει μόνη της με την ελπίδα να ικανοποιήσει περισσότερο τον "πατέρα" της. Στη συμπλοκή που ακολουθεί καταλήγει ηττημένη χάνοντας και τα τέσσερα άκρα της (σε αυτή την απώλεια γίνεται τυχαία μάρτυρας και η Mayu, αλλά απομακρύνεται σχεδόν αμέσως απ' τη Lucy). Τελικά καταφέρνει να επιζήσει αλλά ο γενικός διευθυντής του Ε.Ι.Ε., Kakuzawa, διατάζει το θάνατο της καθώς του είναι πλέον άχρηστη. Ο Kurama παρακούει την εντολή και την αφήνει ελεύθερη μαζί με ένα μεγάλο χρηματικό ποσό για να ζήσει μια "ευτυχισμένη ζωή". Σε αυτήν την περίοδο συναντάει και τη Mayu με το σκυλάκι της Wanta. Γίνονται φίλες και η Mayu, που μένει ήδη με τον Kohta, τον πείθει να αφήσει και τη Nana να μείνει μαζί τους. Η Nana αρνείται να δεχτεί αρχικά τη Nyu, ως διχασμένη προσωπικότητα της Lucy, τελικά όμως καταλήγει να την αποδεχτεί και να την συμπαθήσει.

***Mayu** (マユ). Φωνή ηθοποιού: Emiko Hagiwara
Είναι ένα νεαρό κορίτσι που ζούσε με την μητέρα της και τον πατριό της. Εκείνος όμως την παρενοχλούσε σεξουαλικά ενώ η μητέρα της δεν την υπερασπιζόταν επειδή τη ζήλευε. Μην αντέχοντας άλλο αυτήν την κατάσταση αποφάσισε να φύγει από το σπίτι. Έτσι, άστεγη πια, ζει στη παραλία της περιοχής μαζί με ένα αδέσποτο σκυλάκι, τον Wanta. Κύρια διατροφή τους είναι το ψωμί που τους δίνει μια κοντινή φουρνάρισσα δωρεάν. Κάτω από περίεργες συνθήκες εμπλέκεται στην ιστορία όπου τελικά υιοθετείται από τον Kohta όταν αυτός μαθαίνει την κατάσταση διαβίωσης της.

### Ανταγωνιστές
Όλοι οι ανταγωνιστές της σειράς προέρχονται από το Ε.Ι.Ε. και είναι είτε πειραματόζωα-diclonius, είτε μέλη του επιστημονικού και διοικητικού προσωπικού. Ο όρος "ανταγωνιστές" χρησιμοποιείται για να δηλώσει πως στρέφονται κατά των κύριων πρωταγωνιστών της ιστορίας και όχι για να τους προσδώσει τον συνήθη χαρακτηρισμό, μιας και λόγω της ιδιαίτερης φύσης της σειράς οι περισσότερες ενέργειες των ηρώων και των αντί-ηρώων είναι αμφιλεγόμενες.
***Kakuzawa** (角沢長官, Kakuzawa). Φωνή ηθοποιού: Arimoto Kinryuu
Είναι ο γενικός διευθυντής του Ε.Ι.Ε. και ο κύριος ανταγωνιστής της ιστορίας. Ως στόχο του κέντρου ερευνών προβάλλει τον περιορισμός της απειλής των diclonius, γεγονός που του εξασφαλίζει την υποστήριξη της Ιαπωνικής κυβέρνησης. Στο παρασκήνιο όμως επιδιώκει την εγκαθίδρυση του είδους των diclonius ως το κυρίαρχο είδος πάνω στη Γη. Είναι τόσο φανατισμένος με αυτό το όραμα που δεν διστάζει να θυσιάσει όποιον σταθεί εμπόδιο στο να επιτύχει το στόχο του. Αποτέλεσμα της μεγάλης του επιρροής είναι και ο έλεγχος της "Ειδικής Ομάδας Εφόδου" (Ε.Ο.Ε.), δηλαδή ενός συγκεκριμένου κλάδου της Ιαπωνικής αστυνομίας, την οποία χρησιμοποιεί αρκετές φορές κατά τη διάρκεια της ιστορίας για να συλλάβει ή να σκοτώσει δραπέτες diclonius.

***Kurama** (蔵間, Kurama). Φωνή ηθοποιού: Hosoi Osamu
Είναι ο διευθυντής ερευνών του Ε.Ι.Ε. της Kamakura. Είναι ο βιολογικός πατέρας του diclonius Mariko και θετός πατέρας του diclonius Nana, την οποία όμως αγαπάει σαν πραγματικό του παιδί. Κατά τη διάρκεια της καριέρας του έχει θανατώσει πολλά μωρά τα οποία γεννήθηκαν diclonius. Αδυνατεί όμως να σκοτώσει την κόρη του όταν διαπιστώνει πως γεννήθηκε και εκείνη ως τέτοια, ειδικά μετά από την παράκληση της ετοιμοθάνατης γυναίκας του. Είναι ο υπεύθυνος για τη σύλληψη της νεαρής Kaede/Lucy την περίοδο που είχε εγκαταλείψει το ορφανοτροφείο και είχε ξεκινήσει το φονικό της έργο. Θεωρεί τη Lucy τη μεγαλύτερη απειλή του ανθρώπινου είδους.
* **Bandō** (坂東, Bandô). Φωνή ηθοποιού: Nakata Jouji
Είναι μέλος της Ε.Ο.Ε. της οποίας είχε ανατεθεί η δολοφονία της Lucy μετά από την απόδραση της από το Ε.Ι.Ε. Είναι ο πιο ικανός πράκτορας της ομάδας του αλλά η αιμοδιψής, αντικοινωνική και σαδιστική συμπεριφορά του προβληματίζει τους προϊστάμενους του. Στην αναμέτρηση του με τη Lucy χάνει το ένα του χέρι και τα μάτια του τα οποία αργότερα αντικαθιστά με βιονικά. Από τότε προσπαθεί να εντοπίσει τη Lucy για να την εκδικηθεί.

***Mariko** (マリコ). Φωνή ηθοποιού: Kawakami Tomoko
Είναι diclonius και βιολογική κόρη του Kurama, γνωστή και ως νούμερο 35 στις ερευνητικές εγκαταστάσεις. Είναι το πιο δυνατό diclonius που υπάρχει έχοντας 26 vectors στο anime και 50 vectors στο manga, μήκους 11 μέτρων. Αποτελεί silpelit τρίτης γενιάς και από τη γέννηση της παραμένει φυλακισμένη στο κέντρο ερευνών. Μετά την απόδραση της Lucy, οι επιστήμονες του κέντρο την απελευθερώνουν και της αναθέτουν να σκοτώσει τα δυο diclonius δραπέτες, Nana και Lucy.
* **Diclonius**
Το είδος των diclonius αποτελεί μετάλλαξη του ανθρώπινου είδους και παρουσιάζει μερικές αξιοσημείωτες διαφορές. Εξωτερικά, η μόνη διαφορά είναι ότι φέρουν δύο οστεϊκά κέρατα συμμετρικά τοποθετημένα στις βρεγματικές περιοχές του κρανίου τους που σχηματικά μοιάζουν με αφτιά γάτας. Όλα τα diclonius είναι προικισμένα με ένα σετ από αόρατα άκρα εξαιρετικής δύναμης,  τα οποία ονομάζονται *vector*, και τα οποία μπορούν να χρησιμοποιήσουν με ποικίλους τρόπους. Οι ιδιότητες τους εξηγούνται καλύτερα στο manga διότι το anime, λόγω της σύντομης διάρκειας του, δεν προλαβαίνει να εμβαθύνει στη φύση τους. Παρουσιάζονται ως χέρια που εξέρχονται από το σώμα των diclonius κατά βούληση και προτείνεται πως είναι ψυχοενεργειακής φύσεως. Μπορούν να είναι άυλα, ώστε να διαπερνούν ανενόχλητα την ύλη, ή στέρεα, ώστε να μπορούν να αλληλεπιδρούν μαζί της. Η πιο συνηθισμένη χρήση τους στο anime είναι η αρπαγή και ρίψη αντικειμένων, η προστασία από εχθρικά πυρά και ο ακριβής τεμαχισμός αντικειμένων και ανθρώπων που εμφανίζεται να πλησιάζει τη μοριακή κλίμακα. Τα vector διαφέρουν διακριτά σε πλήθος και σε μήκος ανάλογα με το diclonius. Μια άλλη χρήση τους είναι η εξάπλωση του ιού που είναι υπεύθυνος για τη μετάλλαξη. Όταν τα vector αγγίζουν το σώμα ενός ανθρώπου του μεταδίδουν τον ιό της μετάλλαξης με αποτέλεσμα οι απόγονοι του να γεννηθούν diclonius, στην περίπτωση που αυτός τεκνοποιήσει. Τα diclonius που γεννιούνται με αυτόν τον τρόπο είναι στείρα και θηλυκά και ονομάζονται *silpelits.* Υπάρχει μόνο ένα diclonius το οποίο είναι ικανό να αναπαραχθεί και να δώσει γόνιμους απογόνους και αυτό είναι η πρωταγωνίστρια Kaede, η οποία για αυτό το λόγο αποκαλείται και "βασίλισσα". Τα vector έχουν πολλές ακόμα εξωτικές ιδιότητες, οι οποίες όμως εμφανίζονται μόνο στο manga. Τέτοιο παράδειγμα αποτελεί η αναζωογόνηση άλλων οργανισμών. Τα diclonius μπορούν επίσης να εντοπίζουν τηλεπαθητικά το ένα το άλλο όταν βρίσκονται σε κοντινή απόσταση. Μια άλλη σημαντική διαφορά με τους ανθρώπους είναι ότι αναπτύσσονται με διπλάσια ταχύτητα από εκείνους, σωματικά και πνευματικά. Για παράδειγμα, ένα diclonius κορίτσι 6 ετών παρουσιάζει περίπου την ίδια εικόνα με ένα ανθρώπινο κορίτσι 12 ετών. Τέλος, αναφέρεται πως στην περίπτωση που τραυματίσουν και χάσουν το ένα από τα δύο κέρατα τους είναι πολύ πιθανό να πέσουν σε κώμα, ενώ αν χάσουν και τα δύο αναμένεται να παραμείνουν για πάντα σε αυτή τη ληθαργική κατάσταση.

Ένας από τους έντονους προβληματισμούς που δημιουργεί η ιστορία πηγάζει από τη ροπή που εμφανίζει η συντριπτική πλειοψηφία των diclonius προς τη βία και το σαδισμό. Αυτό το γεγονός γεννά ερωτηματικά ως προς το ποια είναι η αιτία που τα diclonius αναπτύσσουν αυτή τη ψυχική παθολογία, συγκεκριμένα στο αν αυτή η τάση οφείλεται σε έμφυτους ή επίκτητους παράγοντες. Στο ερώτημα αυτό δεν δίνεται τελεσίδικη απάντηση μιας και όλα τα diclonius της σειράς εμφανίζονται να έχουν κακοποιηθεί βάναυσα από τους ανθρώπους σε κάποιο στάδιο της ζωής τους, επομένως δεν υπάρχουν δείγματα diclonius τα οποία μεγάλωσαν σε ένα υγιές περιβάλλον ώστε να εξαχθούν ασφαλή συμπεράσματα. Είναι λοιπόν πιθανό αυτή η συμπεριφορά να οφείλεται εξ' ολοκλήρου στις συνθήκες με τις οποίες μεγάλωσαν και άρα να μην διαφέρουν σε αυτό το θέμα από τους ανθρώπους. Ωστόσο, και στο manga και στο anime υπάρχουν πολλά στοιχεία που συνηγορούν πως η εχθρική συμπεριφορά των diclonius προς τους ανθρώπους μπορεί να είναι αποτέλεσμα των γονιδίων τους. Συγκεκριμένα, η πρωταγωνίστρια Kaede εμφανίζεται επανειλημμένα να ακούει και να χειραγωγείται από μια εσωτερική φωνή στο μυαλό της. Την φωνή αυτή υποστηρίζουν πως έχουν ακούσει και διάφορα άλλα diclonius κατά τη διάρκεια της ιστορίας. Επίσης, υπάρχουν μαρτυρίες για diclonius τα οποία δολοφόνησαν τους γονείς τους ενώ ήταν ακόμα σε νεαρή ηλικία χωρίς να υπάρχουν ενδείξεις πως οι γονείς τους τα κακομεταχειρίζονταν με κάποιο τρόπο. Για αυτούς τους λόγους, οι επιστήμονες του κέντρο ερευνών της Kamakura αντιμετωπίζουν τα diclonius ως απάνθρωπα όντα και εχθρούς της ανθρωπότητας. Υπάρχουν όμως και diclonius τα οποία εμφανίζουν συμπονετική συμπεριφορά προς τους ανθρώπους ακόμα και κατόπιν βασανιστηρίων. Τα δείγματα όμως σε κάθε ειδική περίπτωση είναι μεμονωμένα και δεν μπορούν να οδηγήσουν σε ένα τελικό συμπέρασμα, επομένως η σειρά αφήνει τον θεατή να απαντήσει στο συγκεκριμένο ερώτημα.

## Τόμοι
Η ιστορία του *Elfen Lied* αρχικά εμφανίστηκε με τη μορφή manga, γραμμένη και σχεδιασμένη από τον Λιν Οκαμότο. Εκδιδόταν εβδομαδιαία από το περιοδικό *Weekly Young Jump*. Άρχισε να εκδίδεται τον Ιούνιο του 2002 και ολοκληρώθηκε τον Αύγουστο του 2005. Αριθμεί 107 κεφάλαια τα οποία εμπεριέχονται σε 12 τάνκοουμπον. Έχει μεταφραστεί και διανεμηθεί σε αρκετές χώρες, μερικές από τις οποίες είναι η Γερμανία, η Ιταλία, το Μεξικό, η Πορτογαλία και η Ταϊβάν.

## Παραπομπές


## Πηγές
* Επίσημη σειρά manga, Elfen Lied, του Lynn Okamoto
#Τόμος 1, ISBN 4-08-876358-0
#Τόμος 2, ISBN 4-08-876379-3
#Τόμος 3, ISBN 4-08-876406-4
#Τόμος 4, ISBN 4-08-876446-3
#Τόμος 5, ISBN 4-08-876477-3
#Τόμος 6, ISBN 4-08-876513-3
#Τόμος 7, ISBN 4-08-876579-6
#Τόμος 8, ISBN 4-08-876638-5
#Τόμος 9, ISBN 4-08-876696-2
#Τόμος 10, ISBN 4-08-876764-0
#Τόμος 11, ISBN 4-08-876838-8
#Τόμος 12, ISBN 4-08-876884-1
* Επίσημη σειρά anime, Elfen Lied, του Mamoru Kanbe

## Εξωτερικοί σύνδεσμοι
* ''Elfen Lied'' στο AnimePlanet
* ''Elfen Lied'' στη Wikia 
* ''Elfen Lied'' στην ιστοσελίδα της Madman Entertainment  

Κατηγορία:Elfen Lied
Κατηγορία:Σειρές manga
Κατηγορία:Μαζική δολοφονία στη μυθοπλασία
Κατηγορία:Αμνησία στη μυθοπλασία
Κατηγορία:Δυστοπικά anime και manga
Κατηγορία:Seinen anime και manga
Κατηγορία:Ψυχικές δυνάμεις στη μυθοπλασία
Κατηγορία:Διάκριση στη μυθοπλασία
Κατηγορία:Anime και manga σκοτεινής φαντασίας
Κατηγορία:Manga του 2002